Габрыель Томас

**Габрые́ль Томас** (; 7 сьнежня 1996 году) — лёгкаатлетка ЗША, якая спэцыялізуецца на бегу на 100 і 200 мэтраў. Томас таксама мае ступень магістра аховы здароўя ў галіне эпідэміялёгіі. Мае брата-блізьнюка.

## Кар’ера
Навучаючыся ў Гарвардзкім унівэрсытэце, Томас выйграла 22 тытулы за тры гады ў шасьці розных відах, усталяваўшы рэкорды навучальнай установі і Лігі Блюшча на 100 мэтраў, 200 мэтраў і бегу ў памяшканьні на 60 мэтраў. У кастрычніку 2018 году спартоўка набыла прафэсійны статус, склаўшы кантракт з New Balance і адмовіўшыся ад апошняга года навучаньня. Пасьля Гарварду амэрыканка перабралася ў Остын.

У 2021 годзе МРТ выявіла пухліну ў печані, але яна апынулася дабраякаснай. Спартоўка прадстаўляла ЗША ў бегу на 200 мэтраў на перанесеных летніх Алімпійскіх гульнях 2020 году ў Токіё. Ейны час 21,61 сэкунды на Алімпійскіх выпрабаваньнях ЗША 26 чэрвеня 2021 году быў другім паводле хуткасьці ў гісторыі на той момант. Час зьдзівіў нават саму Томас. 3 жніўня 2021 году ў алімпійскім фінале бягуха здабыла бронзавы мэдаль, адолеўшы дыстанцыю з вынікам 21,87 сэкундаў, саступіўшы толькі Элэйн Томпсан-Гэра і Крыстын Мбома. Праз тры дні ў складзе каманды ЗША, якая кваліфікавалася ў фінал эстафэты 4×100 мэтраў, Томас бегла на апошнім этапе і дапамагла дружыне заняць другі радок пасьля зборнай Ямайкі.

У сакавіку 2022 году Томас пачала сэзон на адкрытым паветры ў чэмпіянаце Тэхасу па лёгкаатлетычных эстафэтах, які ладзіўся ў Остыне. Спартоўка выступіла няблага. Пасьля яна прапусьціла кваліфікацыю на хатні чэмпіянат сьвету ў Юджыне, бо пашкодзіла падкаленнае сухажыла. 29 красавіка 2023 году на турніры ў Тэхасе усталявала асабісты рэкорд у бегу на 400 мэтраў з вынікам 49,68 сэкундаў. 9 ліпеня Томас стала нацыянальнай чэмпіёнкай у спрынце на 200 мэтраў. 25 жніўня атлетка стала ўладальніцай срэбранага мэдаля на чэмпіянаце сьвету 2023 году, адолеўшы дыстанцыю 200 мэтраў за 21,81 сэкунды. Яна апярэдзіла сваю суайчыньніцу Шакары Рычардсан, але саступіла дзейнай чэмпіёнцы ямайцы Шэрыкі Джэксан. На тым жа спаборніцтве здабыла залаты мэдаль у эстафэце 4×100 мэтраў.

29 чэрвеня 2024 году Томас прабілася праз адбор на летнія Алімпійскія гульні 2024 году ў Парыжы, здабыўшы перамогу ў забегу на 200 мэтраў на Алімпійскіх выпрабаваньнях ЗША з вынікам 21,81 сэкундаў. Яна перамагла на дыстанцыі 200 мэтраў на заключным перадалімпійскай этапе Дыямэнтавай лігі ў Лёндане з вынікам 21,82 сэкундаў. На Алімпійскіх гульнях яна здабыла залаты мэдаль у бегу на 200 мэтраў, адолеўшы дыстанцыю за 21,83 сэкундаў. Поруч з аднакамандніцамі стала пераможцай у эстафэце 4×100 м і 4×400 мэтраў. Заняўшы трэці радок у бегу на 200 мэтраў на чэмпіянаце ЗША па лёгкай атлетыцы на адкрытым паветры 2025 году, які ладзіўся 3 жніўня 2025 году, Томас абвесьціла ў верасьні, што ня будзе ўдзельнічаць у чэмпіянаце сьвету па лёгкай атлетыцы 2025 году праз абвастрэньне траўмы ахілава сухажыла, якую яна ўпершыню атрымала ў траўні.

## Крыніцы

## Вонкавыя спасылкі
* 
* 

Катэгорыя:Спрынтаркі ЗША
Катэгорыя:Лёгкаатлеты і лёгкаатлеткі на летніх Алімпійскіх гульнях 2020 году
Катэгорыя:Лёгкаатлеты і лёгкаатлеткі на летніх Алімпійскіх гульнях 2024 году
Катэгорыя:Прызэры летніх Алімпійскіх гульняў 2020 году
Катэгорыя:Чэмпіёны летніх Алімпійскіх гульняў 2024 году
Катэгорыя:Прызэры летніх Алімпійскіх гульняў 2024 году